17 સપ્ટેમ્બર 2016ના રોજ જમાલપુર મ્યુનિ. સ્લમ ક્વાટર્સ પાસે રાત્રે મિત્રો સાથે બિલ્ડર મોહંમદ હનીફ નિઝામુદ્દીન શેખ ઉર્ફે હનીફ દાઢી બેઠા હતા. ત્યારે એક્ટિવા જેવા વાહન પર બે શખ્સો તેમની નજીક ધસી આવ્યાં હતા. ચાલકે હેલમેટ પહેર્યું હતું, જ્યારે પાછળ બેઠેલાએ મોઢે રૂમાલ બાંધ્યો હતો. પાછળ બેઠેલો શખ્સ નીચે ઉતર્યો અને હનીફ શેખ પર ગોળીબાર કર્યો હતો. સદ્દનસીબે પહેલી ગોળી સાઈડમાંથી નીકળી ગઈ હતી, આ જોઈ હુમલાખોરે બીજું ફાયરિંગ કરતા ગોળી તેમને પેટની સાઈડમાં પડખામાં વાગી હતી. આ જોઈ લોકો દોડી આવતા હુમલાખોર નાસી છૂટ્યા હતા અને હનીફ શેખને વી.એસ. ખસેડાયા હતા. જ્યાં સારવાર દરમિયાન તેમનું મોત થયું હતું. ત્યારબાદ આ મામલે તપાસ ક્રાઇમ બ્રાન્ચને સોંપવામાં આવી હતી. ક્રાઇમ બ્રાન્ચને ઘટના સ્થળેથી સીસીટીવી ફૂટેજ પણ મળી આવ્યા હતા.